戲李彥平李德邵
作者：仲并
朝代：宋

paragraphs: 人生貴適意，自苦良亦癡。
百年同夢幻，富貴安所施。
我生世緣薄，疲弱不可支。
紛華豈不佳，自覺心已辭。
歸來時自笑，撫手長嗟咨。
人生行樂耳，勳業知何時。
兩李近豪放，高懷不少卑。
謫仙已云歿，流風宛在茲。
平子韵絕俗，豪逸真吾師。
萬事一粲然，不復論成虧。
邵公蘗菴下，操心常苦危。
易象魯春秋，憂樂常相隨。
端居談利害，羌夷可鞭笞。
近亦能稍稍，笑語隨兒嬉。
平居如二子，廊廟真所宜。
人豈不自省，何必求蓍龜。
漫遊恐未免，慎勿差毫釐。
世事足反覆，紛紛盡如斯。
錯固不足道，誼也亦爲之。
請復銘座右，政可爲吾規。
前言戲之耳，未來容可追。